5. Súhrnná tabuľka podľa okruhov VFR

DÔVODOVÁ SPRÁVA

1. Úvod

Účelom návrhu opravného rozpočtu (NOR) č. 5 na rok 2020 je pokračovať v poskytovaní pomoci utečencom a hostiteľským komunitám v reakcii na krízu v Sýrii. V rámci okruhu 4 VFR s názvom Globálna Európa sa 100 mil. EUR vo forme viazaných a platobných rozpočtových prostriedkov poskytne na podporu odolnosti pre utečencov a hostiteľské komunity v Jordánsku a Libanone, zatiaľ čo 485 mil. EUR vo forme viazaných rozpočtových prostriedkov a 68 mil. EUR vo forme platobných rozpočtových prostriedkov sa poskytne na zabezpečenie pokračovania naliehavej humanitárnej pomoci pre utečencov v Turecku.

2. Podpora odolnosti pre utečencov a hostiteľské komunity v Jordánsku a Libanone

Rok 2020 je desiatym rokom trvania konfliktu v Sýrii. Keďže sa nepredpokladá, že by v blízkej budúcnosti došlo k jeho ukončeniu, táto kríza naďalej ohrozuje stabilitu celého regiónu, najmä jeho susedných krajín – Jordánska a Libanonu, v ktorých sa nachádza najväčší počet utečencov na jedného obyvateľa na svete. Obe krajiny preukázali nezvyčajnú solidaritu, pokiaľ ide o utečencov, ktorých vyhnal konflikt v Sýrii. Tieto krajiny sú konfrontované so zložitou domácou situáciou, pričom naďalej potrebujú pomoc vzhľadom na dlhotrvajúci charakter krízy. Prostriedky vo výške 214 mil. EUR, ktoré boli v reakcii na krízu v Sýrii pridelené na podporu odolnosti pre Libanon a Jordánsko na rok 2020, sú už plne viazané. Pokiaľ neexistujú podmienky pre bezpečný návrat utečencov, je pomoc EÚ i naďalej kľúčová, pretože prispieva k zachovaniu stability v zložitom prostredí priamo v teréne. Už aj tak zložitá situácia v krajinách, ktoré prijímajú veľký počet utečencov, získala okrem toho v dôsledku pandémie COVID-19 komplexný nový rozmer. Libanon čelí akútnej hospodárskej a finančnej kríze, pričom vláda zlyháva pri splácaní eurobondov a oznámil, že pristúpi k reštrukturalizácii všetkých svojich dlhopisov denominovaných v zahraničnej a domácej mene. Súčasná úroveň dlhu predstavuje približne 170 % HDP a najnovšie údaje naznačujú, že v roku 2019 došlo k poklesu hospodárstva o 6,9 %. V Jordánsku kríza spôsobená pandémiou COVID-19 pravdepodobne uvrhne krajinu, ktorá zaznamenala slabý rast, do hlbokej recesie, ktorá zasiahne domáci a zahraničný dopyt, a to najmä v odvetví cestovného ruchu, ktorý predstavuje približne 11 % HDP. Kríza bude vyvíjať tlak aj na verejné výdavky, čo spôsobí ďalšie zhoršenie fiškálnej pozície Jordánska.

Je preto naliehavo potrebná suma 100 mil. EUR vo forme nových viazaných a platobných rozpočtových prostriedkov na financovanie projektov zameraných na prístup k vzdelávaniu, podporu živobytia a poskytovanie služieb v oblasti zdravia, sanitácie, vody a odpadu a sociálnej ochrany hostiteľským komunitám a utečencom (sýrskym utečencom a palestínskym utečencom zo Sýrie) v Jordánsku a Libanone.

v EUR Rozpočtový riadok Názov Viazané rozpočtové prostriedky Platobné rozpočtové prostriedky Oddiel III – Komisia 22 04 01 03 Krajiny Stredozemia — Budovanie dôvery, bezpečnosť a predchádzanie konfliktom a ich riešenie 100 000 000 100 000 000 Spolu 100 000 000 100 000 000

3.Naliehavá humanitárna pomoc pre utečencov v Turecku

Na základe vyhlásenia EÚ a Turecka sa Komisia a členské štáty zaviazali poskytnúť pre utečencov v Turecku v období 2016 – 2019 pomoc EÚ vo výške 6 mld. EUR a sprístupniť ju v dvoch tranžiach prostredníctvom nástroja pre utečencov v Turecku. Vykonalo sa úplné viazanie operačných prostriedkov určených na toto financovanie a uzatváranie zmlúv sa ukončí v priebehu roka 2020. Vyplatené prostriedky dosiahli ku koncu apríla 2020 výšku 3,2 mld. EUR.





Druhá tranža vo výške 3 mld. EUR bola naprogramovaná s cieľom zabezpečiť udržateľnosť nástroja a postupné a riadené prevzatie iniciatív, ktoré sú financované z nástroja, tureckými orgánmi. Turecké orgány však ešte nie sú schopné poskytnúť v strednodobom až dlhodobom horizonte hotovostnú pomoc najzraniteľnejším osobám spomedzi približne 4 miliónov utečencov v Turecku. Turecko na zasadnutí Asociačnej rady EÚ – Turecko v marci 2019 požiadalo EÚ o podporu nad rámec nástroja určenú na podporu utečencov. O pokračovanie poskytovania podpory utečencom v Turecku požiadalo v posledných mesiacoch aj niekoľko členských štátov.

V tejto súvislosti je naliehavo potrebné poskytnúť 485 mil. EUR na financovanie pokračovania dvoch hlavných opatrení EÚ v oblasti humanitárnej pomoci – núdzovej záchrannej sociálnej siete (ďalej len „ESSN“) a podmienečného prevodu hotovosti na vzdelávanie (ďalej len „CCTE“).

§Očakáva sa, že sieť ESSN, v rámci ktorej sa realizujú mesačné prevody hotovosti pre približne 1,7 miliónov utečencov, ostane najneskôr v marci 2021 bez finančných prostriedkov. Na jej predĺženie do konca roka 2021 je potrebných 400 mil. EUR. Mnohé zložité otázky, ako napríklad revízia kritérií zacielenia a realizácia strategického prechodu na programovanie rozvoja, si vyžadujú včasnú konzultáciu a koordináciu s tureckými orgánmi a implementujúcimi partnermi. Z tohto dôvodu by sa do leta 2020 malo vykonať viazanie prostriedkov, aby bolo možné pripraviť sa včas na uzatváranie zmlúv.

§CCTE poskytuje hotovosť rodinám utečencov, ktorých deti navštevujú školu namiesto práce. Platnosť súčasnej zmluvy končí v októbri 2020. Suma vo výške 85 mil. EUR je naliehavo potrebná na to, aby sa program mohol realizovať aj ďalší rok, teda do konca decembra 2021.

Podporný personál týchto dvoch humanitárnych projektov sa predtým financoval z bilaterálnych príspevkov členských štátov v rámci nástroja pre utečencov v Turecku. Keďže v súčasnosti sa navrhuje financovať pokračovanie zmlúv v plnej miere z rozpočtu EÚ, bude potrebné naďalej financovať z rozpočtu EÚ zmluvných zamestnancov priamo zapojených do vykonávania. Odhaduje sa, že na úplné vykonanie a následné finančné opatrenia bude od roku 2021 na ďalšie 3 roky naďalej potrebných 15 zmluvných zamestnancov prepočítaných na ekvivalent plného pracovného času. Rozpočet na týchto zamestnancov a ich počet budú účelovo viazané v rámci výdavkov na administratívnu podporu programu.

EUR Rozpočtový riadok Názov Viazané rozpočtové prostriedky Platobné rozpočtové prostriedky Oddiel III – Komisia 23 02 01 Poskytovanie rýchlej a efektívnej humanitárnej a potravinovej pomoci vychádzajúcej z potrieb 485 000 000 68 000 000 Spolu 485 000 000 68 000 000

Okrem toho dôjde v lete 2020 k ukončeniu humanitárnych projektov v oblasti ochrany, zdravia a vzdelávania v núdzových situáciách. Aby bolo možné pokračovať v týchto činnostiach aj ďalší rok, z existujúceho rozpočtu na rok 2020 sa na humanitárnu pomoc poskytne suma vo výške 50 mil. EUR.

Na pokrytie predbežného financovania v rámci CCTE v roku 2020 sa požadujú platobné rozpočtové prostriedky vo výške 68 mil. EUR.